CELEX: 32020R2227
Language: el
Date: 2020-12-23 00:00:00
Title: Κανονισμός (ΕΕ) 2020/2227 του Ευρωπαϊκού Κοινοβουλίου και του Συμβουλίου της 23ης Δεκεμβρίου 2020 για την τροποποίηση του κανονισμού (ΕΕ) 2017/2403 όσον αφορά τις άδειες αλιείας για τα αλιευτικά σκάφη της Ένωσης στα ύδατα του Ηνωμένου Βασιλείου και τις αλιευτικές δραστηριότητες των αλιευτικών σκαφών του Ηνωμένου Βασιλείου σε ενωσιακά ύδατα

28.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 437/102
               
            
         ΚΑΝΟΝΙΣΜΟΣ (ΕΕ) 2020/2227 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 23ης Δεκεμβρίου 2020
         για την τροποποίηση του κανονισμού (ΕΕ) 2017/2403 όσον αφορά τις άδειες αλιείας για τα αλιευτικά σκάφη της Ένωσης στα ύδατα του Ηνωμένου Βασιλείου και τις αλιευτικές δραστηριότητες των αλιευτικών σκαφών του Ηνωμένου Βασιλείου σε ενωσιακά ύδατα
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Αφού ζήτησαν τη γνώμη της Ευρωπαϊκής Οικονομικής και Κοινωνικής Επιτροπής,
         Αποφασίζοντας σύμφωνα με τη συνήθη νομοθετική διαδικασία (1),
         Εκτιμώντας τα ακόλουθα:
         
                     (1)
                  
                  
                     Στις 29 Μαρτίου 2017 το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση δυνάμει του άρθρου 50 της Συνθήκης για την Ευρωπαϊκή Ένωση (ΣΕΕ).
                  
               
                     (2)
                  
                  
                     Η συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (2) («συμφωνία αποχώρησης») περιλαμβάνει ρυθμίσεις για την εφαρμογή διατάξεων του δικαίου της Ένωσης ως προς το Ηνωμένο Βασίλειο και εντός αυτού πέραν της ημερομηνίας κατά την οποία οι Συνθήκες παύουν να ισχύουν ως προς το Ηνωμένο Βασίλειο και εντός αυτού. Η κοινή αλιευτική πολιτική (ΚΑλΠ) εφαρμόζεται ως προς το Ηνωμένο Βασίλειο και εντός αυτού κατά τη διάρκεια της μεταβατικής περιόδου σύμφωνα με τη συμφωνία αποχώρησης και θα παύσει να εφαρμόζεται στις 31 Δεκεμβρίου 2020.
                  
               
                     (3)
                  
                  
                     Όταν η ΚΑλΠ παύσει να ισχύει ως προς το Ηνωμένο Βασίλειο και εντός αυτού, τα ύδατα του Ηνωμένου Βασιλείου (χωρικά ύδατα και παρακείμενη αποκλειστική οικονομική ζώνη) δεν θα αποτελούν πλέον μέρος των υδάτων της Ένωσης. Κατά συνέπεια, ελλείψει συμφωνίας μεταξύ της Ένωσης και του Ηνωμένου Βασιλείου που να περιέχει διατάξεις σχετικά με την αλιεία, τα αλιευτικά σκάφη της Ένωσης και του Ηνωμένου Βασιλείου κινδυνεύουν να μην είναι σε θέση να χρησιμοποιήσουν πλήρως τις αλιευτικές δυνατότητες που ενδέχεται να καταστούν διαθέσιμες για το 2021.
                  
               
                     (4)
                  
                  
                     Προκειμένου να διασφαλιστεί η βιωσιμότητα της αλιείας και λαμβανομένης υπόψη της σημασίας που έχει η αλιεία για την οικονομική επιβίωση πολλών κοινοτήτων στην Ένωση και στο Ηνωμένο Βασίλειο, η δυνατότητα ρυθμίσεων με αντικείμενο τη συνέχιση της αμοιβαίας πρόσβασης από αλιευτικά σκάφη της Ένωσης και του Ηνωμένου Βασιλείου στα ύδατα της άλλης πλευράς θα πρέπει να διατηρηθεί μετά τις 31 Δεκεμβρίου 2020. Ο σκοπός του παρόντος κανονισμού είναι να δημιουργήσει το κατάλληλο νομικό πλαίσιο για την αμοιβαία αυτή πρόσβαση.
                  
               
                     (5)
                  
                  
                     Το εδαφικό πεδίο εφαρμογής του παρόντος κανονισμού, καθώς και κάθε αναφορά στο Ηνωμένο Βασίλειο που αυτός περιέχει, δεν περιλαμβάνει το Γιβραλτάρ.
                  
               
                     (6)
                  
                  
                     Οι αλιευτικές δυνατότητες για το 2021 οφείλεται να καθοριστούν από την Ένωση και το Ηνωμένο Βασίλειο σε πλήρη συμμόρφωση με τις απαιτήσεις που ορίζονται στα άρθρα 61 και 62 της Σύμβασης των Ηνωμένων Εθνών για το Δίκαιο της Θάλασσας (3). Για να διασφαλιστεί βιώσιμη εκμετάλλευση των έμβιων θαλάσσιων πόρων και σταθερότητα στα ενωσιακά ύδατα και στα ύδατα του Ηνωμένου Βασιλείου, οι κατανομές ποσοστώσεων και μεριδίων για τα κράτη μέλη και το Ηνωμένο Βασίλειο οφείλεται να καθοριστούν σύμφωνα με το αντίστοιχο εφαρμοστέο δίκαιο της Ένωσης και του Ηνωμένου Βασιλείου.
                  
               
                     (7)
                  
                  
                     Λαμβανομένων υπόψη των ήδη μακροχρόνιων αλιευτικών πρακτικών που ακολουθούν τα αλιευτικά σκάφη του Ηνωμένου Βασιλείου στα ενωσιακά ύδατα και αντιστρόφως και προκειμένου να επιτευχθεί αμοιβαία πρόσβαση στα ύδατα, η Ένωση θα πρέπει να προβλέψει μηχανισμό για την πρόσβαση των αλιευτικών σκαφών του Ηνωμένου Βασιλείου στα ενωσιακά ύδατα μέσω χορήγησης αδειών, ώστε να είναι σε θέση να αλιεύουν τα μερίδια ποσοστώσεων που θα κατανεμηθούν στο Ηνωμένο Βασίλειο, υπό τους ίδιους όρους που ισχύουν για τα ενωσιακά αλιευτικά σκάφη. Αυτές οι άδειες αλιείας θα πρέπει να χορηγούνται μόνο εάν και στον βαθμό που το Ηνωμένο Βασίλειο συνεχίζει να παρέχει άδειες στα αλιευτικά σκάφη της Ένωσης ώστε να συνεχίζουν να αλιεύουν εντός των υδάτων του Ηνωμένου Βασιλείου.
                  
               
                     (8)
                  
                  
                     Ο κανονισμός (ΕΕ) 2017/2403 του Ευρωπαϊκού Κοινοβουλίου και του Συμβουλίου (4) ορίζει τους κανόνες για την έκδοση και τη διαχείριση αδειών αλιείας για αλιευτικά σκάφη σε ύδατα υπό την κυριαρχία ή τη δικαιοδοσία τρίτης χώρας και για τα αλιευτικά σκάφη τρίτων χωρών που ασκούν αλιευτικές δραστηριότητες στα ενωσιακά ύδατα.
                  
               
                     (9)
                  
                  
                     Ο κανονισμός (ΕΕ) 2017/2403 θεσπίζει κανόνες για τις αλιευτικές δραστηριότητες ενωσιακών αλιευτικών σκαφών στα ύδατα τρίτης χώρας εκτός του πλαισίου συμφωνίας και προβλέπει ότι το κράτος μέλος σημαίας μπορεί να χορηγήσει απευθείας άδειες και ορίζει τους όρους και τις διαδικασίες για τη χορήγηση των εν λόγω αδειών. Δεδομένου του αριθμού των ενωσιακών αλιευτικών σκαφών που ασκούν αλιευτικές δραστηριότητες στα ύδατα του Ηνωμένου Βασιλείου, οι εν λόγω όροι και διαδικασίες ενδέχεται να οδηγήσουν σε σημαντικές καθυστερήσεις και αύξηση του διοικητικού φόρτου ελλείψει συμφωνίας μεταξύ της Ένωσης και του Ηνωμένου Βασιλείου που να περιέχει διατάξεις σχετικά με την αλιεία. Είναι αναγκαίο συνεπώς να θεσπιστούν ειδικοί όροι και διαδικασίες που να διευκολύνουν την έκδοση, από το Ηνωμένο Βασίλειο, αδειών σε ενωσιακά αλιευτικά σκάφη για την άσκηση αλιευτικών δραστηριοτήτων στα ύδατα του Ηνωμένου Βασιλείου.
                  
               
                     (10)
                  
                  
                     Είναι αναγκαία η παρέκκλιση από τους κανόνες που ισχύουν για τα αλιευτικά σκάφη τρίτων χωρών, καθώς και η θέσπιση ειδικών όρων και διαδικασιών για την έκδοση από την Ένωση αδειών σε αλιευτικά σκάφη του Ηνωμένου Βασιλείου για την άσκηση αλιευτικών δραστηριοτήτων σε ενωσιακά ύδατα.
                  
               
                     (11)
                  
                  
                     Ο κανονισμός (ΕΕ) 2017/2403 θα πρέπει, επομένως, να τροποποιηθεί αναλόγως.
                  
               
                     (12)
                  
                  
                     Η μεταβατική περίοδος που προβλέπεται στη συμφωνία αποχώρησης λήγει στις 31 Δεκεμβρίου 2020. Ελλείψει σύναψης συμφωνίας μεταξύ της Ένωσης και του Ηνωμένου Βασιλείου που να περιέχει διατάξεις σχετικά με την αλιεία, ο παρών κανονισμός θα πρέπει να αρχίσει να ισχύει επειγόντως την επομένη της δημοσίευσής του στην Επίσημη Εφημερίδα της Ευρωπαϊκής Ένωσης και θα πρέπει να εφαρμοστεί από την επόμενη μέρα από την οποία θα παύσει να ισχύει το δίκαιο της Ένωσης ως προς το Ηνωμένο Βασίλειο και εντός αυτού δυνάμει των άρθρων 126 και 127 της συμφωνίας αποχώρησης. Ως μέτρο έκτακτης ανάγκης, θα πρέπει να εφαρμόζεται έως την προγενέστερη από τις ακόλουθες ημερομηνίες: την 31η Δεκεμβρίου 2021 ή την ημερομηνία κατά την οποία θα αρχίσει να ισχύει ή να εφαρμόζεται προσωρινά συμφωνία μεταξύ της Ένωσης και του Ηνωμένου Βασιλείου που περιέχει διατάξεις σχετικά με την αλιεία.
                  
               
                     (13)
                  
                  
                     Δεδομένης της ανάγκης να εκδοθεί ο παρών κανονισμός πριν από την ημερομηνία κατά την οποία το δίκαιο της Ένωσης θα παύσει να εφαρμόζεται ως προς το Ηνωμένο Βασίλειο και εντός αυτού δυνάμει των άρθρων 126 και 127 της συμφωνίας αποχώρησης και δεδομένης της ανάγκης να προβλεφθούν διαδικασίες για την έγκριση βιώσιμων αλιευτικών δραστηριοτήτων στα ύδατα του Ηνωμένου Βασιλείου και της Ένωσης με βάση την αρχή της αμοιβαιότητας το αργότερο έως την εν λόγω ημερομηνία, προκειμένου να αποφευχθεί η απότομη διακοπή των αλιευτικών δραστηριοτήτων, κρίθηκε ότι ενδείκνυται να προβλεφθεί παρέκκλιση από την προθεσμία των οκτώ εβδομάδων που καθορίζεται στο άρθρο 4 του πρωτοκόλλου αριθ. 1 σχετικά με τον ρόλο των εθνικών κοινοβουλίων στην Ευρωπαϊκή Ένωση, το οποίο προσαρτάται στη Συνθήκη για την Ευρωπαϊκή Ένωση, στη Συνθήκη για τη λειτουργία της Ευρωπαϊκής Ένωσης και στη Συνθήκη περί ιδρύσεως της Ευρωπαϊκής Κοινότητας Ατομικής Ενέργειας.
                  
               
                     (14)
                  
                  
                     Προκειμένου οι επιχειρήσεις της Ένωσης και του Ηνωμένου Βασιλείου να συνεχίσουν να αλιεύουν, οι άδειες αλιείας για αλιευτικές δραστηριότητες στα ενωσιακά ύδατα θα πρέπει να χορηγούνται σε αλιευτικά σκάφη του Ηνωμένου Βασιλείου μόνο εάν και στον βαθμό που η Επιτροπή έχει πειστεί ότι το Ηνωμένο Βασίλειο χορηγεί δικαιώματα πρόσβασης των αλιευτικών σκαφών της Ένωσης ώστε να ασκούν αλιευτικές δραστηριότητες στα ύδατα του Ηνωμένου Βασιλείου με βάση την αρχή της αμοιβαιότητας,
                  
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποιήσεις στον κανονισμό (ΕΕ) 2017/2403
            Ο κανονισμός (ΕΕ) 2017/2403 τροποποιείται ως εξής:
            
                        1)
                     
                     
                        Στον τίτλο II κεφάλαιο II, προστίθεται το ακόλουθο τμήμα:
                        «Τμημα 4
                        
                        
                           
                              Αλιευτικέσ δραστηριότητεσ από ενωσιακά αλιευτικά σκάφη στα ύδατα του ηνωμένου βασιλείου
                           
                        
                        
                           Άρθρο 18α
                           Πεδίο εφαρμογής
                           Κατά παρέκκλιση από το τμήμα 3, το παρόν τμήμα εφαρμόζεται στις αλιευτικές δραστηριότητες που ασκούν ενωσιακά αλιευτικά σκάφη στα ύδατα του Ηνωμένου Βασιλείου.
                        
                        
                           Άρθρο 18β
                           Ορισμός
                           Για τους σκοπούς του παρόντος τμήματος, ως «ύδατα του Ηνωμένου Βασιλείου» νοούνται τα ύδατα υπό την κυριαρχία ή τη δικαιοδοσία του Ηνωμένου Βασιλείου που έχουν καθορισθεί σύμφωνα με το διεθνές δίκαιο.
                        
                        
                           Άρθρο 18γ
                           Διαδικασία για τη χορήγηση άδειας αλιείας από το Ηνωμένο Βασίλειο
                           
                              1.   Το κράτος μέλος σημαίας που έχει εξακριβώσει ότι πληρούνται οι προϋποθέσεις του άρθρου 5 διαβιβάζει στην Επιτροπή την αντίστοιχη αίτηση ή τον κατάλογο αιτήσεων για χορήγηση άδειας αλιείας από το Ηνωμένο Βασίλειο.
                           
                           
                              2.   Κάθε αίτηση ή κατάλογος αιτήσεων περιέχει τις πληροφορίες που ζητούνται από το Ηνωμένο Βασίλειο για την έκδοση άδειας αλιείας, με τον απαιτούμενο μορφότυπο, όπως κοινοποιούνται από το Ηνωμένο Βασίλειο στην Επιτροπή.
                           
                           
                              3.   Η Επιτροπή γνωστοποιεί στα κράτη μέλη τις πληροφορίες και τον μορφότυπο που αναφέρονται στην παράγραφο 2. Η Επιτροπή μπορεί να ζητήσει από το κράτος μέλος σημαίας οποιαδήποτε συμπληρωματική πληροφορία απαιτείται ώστε να εξακριβωθεί η συμμόρφωση με τους όρους που αναφέρονται στις παραγράφους 1 και 2.
                           
                           
                              4.   Εάν, με την παραλαβή της αίτησης ή τυχόν συμπληρωματικών πληροφοριών που ζητούνται σύμφωνα με την παράγραφο 3, η Επιτροπή διαπιστώσει ότι πληρούνται οι προϋποθέσεις των παραγράφων 1 και 2, διαβιβάζει αμελλητί την αίτηση στο Ηνωμένο Βασίλειο.
                           
                           
                              5.   Μόλις το Ηνωμένο Βασίλειο πληροφορήσει την Επιτροπή ότι αποφάσισε να εκδώσει άδεια αλιείας ή να απορρίψει αίτηση άδειας αλιείας που αφορά ενωσιακό αλιευτικό σκάφος, η Επιτροπή πάραυτα ενημερώνει αναλόγως το κράτος μέλος σημαίας.
                           
                           
                              6.   Το κράτος μέλος σημαίας μπορεί να εκδώσει άδεια αλιείας για αλιευτικές δραστηριότητες στα ύδατα του Ηνωμένου Βασιλείου μόνο αφού ενημερωθεί ότι το Ηνωμένο Βασίλειο αποφάσισε να εκδώσει άδεια στο περί ου ο λόγος ενωσιακό αλιευτικό σκάφος.
                           
                           
                              7.   Οι αλιευτικές δραστηριότητες δεν ξεκινούν προτού τόσο το κράτος μέλος σημαίας όσο και το Ηνωμένο Βασίλειο εκδώσουν άδεια αλιείας.
                           
                           
                              8.   Εάν το Ηνωμένο Βασίλειο πληροφορήσει την Επιτροπή ότι αποφάσισε να αναστείλει ή να ανακαλέσει άδεια αλιείας για ενωσιακό αλιευτικό σκάφος, η Επιτροπή πάραυτα ενημερώνει αναλόγως το κράτος μέλος σημαίας. Το εν λόγω κράτος μέλος αναστέλλει ή ανακαλεί αναλόγως την άδεια αλιείας που έχει εκδώσει για αλιευτικές δραστηριότητες σε ύδατα του Ηνωμένου Βασιλείου.
                           
                           
                              9.   Εάν το Ηνωμένο Βασίλειο πληροφορήσει άμεσα το κράτος μέλος σημαίας ότι αποφάσισε να εκδώσει, να απορρίψει, να αναστείλει ή να ανακαλέσει άδεια αλιείας για ενωσιακό αλιευτικό σκάφος, το κράτος μέλος σημαίας πάραυτα ενημερώνει αναλόγως την Επιτροπή. Το εν λόγω κράτος μέλος αναστέλλει ή ανακαλεί αναλόγως την άδεια αλιείας που έχει εκδώσει για αλιευτικές δραστηριότητες σε ύδατα του Ηνωμένου Βασιλείου.
                           
                        
                        
                           Άρθρο 18δ
                           Παρακολούθηση
                           Η Επιτροπή παρακολουθεί την έκδοση αδειών αλιείας από το Ηνωμένο Βασίλειο για αλιευτικές δραστηριότητες που ασκούνται από ενωσιακά αλιευτικά σκάφη σε ύδατα του Ηνωμένου Βασιλείου.».
                        
                     
                  
                        2)
                     
                     
                        Παρεμβάλλεται ο ακόλουθος τίτλος:
                        «ΤΙΤΛΟΣ ΙΙΙα
                        
                           ΑΛΙΕΥΤΙΚΕΣ ΔΡΑΣΤΗΡΙΟΤΗΤΕΣ ΑΛΙΕΥΤΙΚΩΝ ΣΚΑΦΩΝ ΤΟΥ ΗΝΩΜΕΝΟΥ ΒΑΣΙΛΕΙΟΥ ΣΤΑ ΕΝΩΣΙΑΚΑ ΥΔΑΤΑ
                        
                        
                           Άρθρο 38α
                           Πεδίο εφαρμογής
                           Κατά παρέκκλιση από τον τίτλο ΙΙΙ, ο παρών τίτλος εφαρμόζεται στις αλιευτικές δραστηριότητες που ασκούν αλιευτικά σκάφη του Ηνωμένου Βασιλείου στα ενωσιακά ύδατα.
                        
                        
                           Άρθρο 38β
                           Αλιευτικές δραστηριότητες αλιευτικών σκαφών του Ηνωμένου Βασιλείου
                           Τα αλιευτικά σκάφη του Ηνωμένου Βασιλείου μπορούν να ασκούν αλιευτικές δραστηριότητες σε ενωσιακά ύδατα, σύμφωνα με τους όρους που καθορίζονται στην εφαρμοστέα ενωσιακή νομοθεσία, υπό την προϋπόθεση ότι παρέχεται πρόσβαση στα σκάφη της Ένωσης για την άσκηση αλιευτικών δραστηριοτήτων στα ύδατα του Ηνωμένου Βασιλείου με βάση την αρχή της αμοιβαιότητας.
                        
                        
                           Άρθρο 38γ
                           Γενικές αρχές
                           
                              1.   Αλιευτικό σκάφος του Ηνωμένου Βασιλείου δεν επιδίδεται σε αλιευτικές δραστηριότητες στα ενωσιακά ύδατα, εκτός εάν του έχει χορηγηθεί άδεια αλιείας από την Επιτροπή. Σχετική άδεια εκδίδεται μόνο εφόσον το σκάφος πληροί τα κριτήρια επιλεξιμότητας που ορίζονται στην παράγραφο 2.
                           
                           
                              2.   Η Επιτροπή δύναται να εκδώσει άδεια αλιείας για αλιευτικό σκάφος του Ηνωμένου Βασιλείου, εάν:
                              
                                          α)
                                       
                                       
                                          το αλιευτικό σκάφος διαθέτει έγκυρη άδεια αλιείας που έχει εκδοθεί από την αρμόδια αρχή του Ηνωμένου Βασιλείου,
                                       
                                    
                                          β)
                                       
                                       
                                          το αλιευτικό σκάφος έχει εγγραφεί από το Ηνωμένο Βασίλειο σε μητρώο στόλου προσβάσιμο από την Επιτροπή,
                                       
                                    
                                          γ)
                                       
                                       
                                          το αλιευτικό σκάφος και κάθε σχετικό σκάφος υποστήριξης εφαρμόζουν το σχετικό σύστημα αριθμού αναγνώρισης πλοίου του ΔΝΟ εφόσον είναι απαραίτητο βάσει του ενωσιακού δικαίου,
                                       
                                    
                                          δ)
                                       
                                       
                                          το αλιευτικό σκάφος δεν περιλαμβάνεται σε κατάλογο σκαφών ΠΛΑ αλιείας εγκεκριμένο από ΠΟΔΑ και/ή από την Ένωση δυνάμει του κανονισμού ΠΛΑ,
                                       
                                    
                                          ε)
                                       
                                       
                                          το Ηνωμένο Βασίλειο δεν συμπεριλαμβάνεται στον κατάλογο μη συνεργαζόμενων χωρών δυνάμει του κανονισμού ΠΛΑ ούτε χαρακτηρίστηκε ως χώρα που επιτρέπει τη διεξαγωγή μη βιώσιμης αλιείας δυνάμει του κανονισμού (ΕΕ) αριθ. 1026/2012 και
                                       
                                    
                                          στ)
                                       
                                       
                                          διατίθενται αλιευτικές δυνατότητες στο Ηνωμένο Βασίλειο.
                                       
                                    
                           
                              3.   Αλιευτικό σκάφος του Ηνωμένου Βασιλείου που διαθέτει άδεια για τη διεξαγωγή αλιευτικών δραστηριοτήτων σε ενωσιακά ύδατα συμμορφώνεται με τους κανόνες που διέπουν τις αλιευτικές δραστηριότητες των ενωσιακών αλιευτικών σκαφών στην αλιευτική ζώνη στην οποία δραστηριοποιείται.
                           
                        
                        
                           Άρθρο 38δ
                           Διαδικασία για τη χορήγηση αδειών αλιείας
                           
                              1.   Το Ηνωμένο Βασίλειο διαβιβάζει στην Επιτροπή την αίτηση ή τον κατάλογο αιτήσεων για χορήγηση άδειας στα αλιευτικά σκάφη του.
                           
                           
                              2.   Η Επιτροπή μπορεί να ζητήσει από το Ηνωμένο Βασίλειο τις συμπληρωματικές πληροφορίες που είναι αναγκαίες για να επαληθεύσει ότι πληρούνται οι προϋποθέσεις που καθορίζονται στο άρθρο 38γ παράγραφος 2.
                           
                           
                              3.   Εφόσον διαπιστωθεί ότι πληρούνται οι προϋποθέσεις που προβλέπονται στο άρθρο 38β και στο άρθρο 38γ παράγραφος 2, η Επιτροπή μπορεί να εκδώσει άδεια αλιείας και να ενημερώσει σχετικά το Ηνωμένο Βασίλειο και τα ενδιαφερόμενα κράτη μέλη αμελλητί.
                           
                        
                        
                           Άρθρο 38ε
                           Διαχείριση αδειών αλιείας
                           
                              1.   Εάν δεν πληρούται πλέον οποιαδήποτε από τις προϋποθέσεις του άρθρου 38β και του άρθρου 38γ παράγραφος 2, η Επιτροπή λαμβάνει κατάλληλα μέτρα, μεταξύ άλλων τροποποιεί ή ανακαλεί την άδεια, και ενημερώνει σχετικά το Ηνωμένο Βασίλειο και τα ενδιαφερόμενα κράτη μέλη.
                           
                           
                              2.   Η Επιτροπή δύναται να αρνηθεί τη χορήγηση άδειας ή να αναστείλει ή να ανακαλέσει την άδεια που έχει χορηγηθεί σε αλιευτικό σκάφος του Ηνωμένου Βασιλείου σε οποιαδήποτε από τις ακόλουθες περιπτώσεις:
                              
                                          α)
                                       
                                       
                                          όταν έχει επέλθει θεμελιώδης αλλαγή των περιστάσεων, ιδίως όσον αφορά την αμοιβαία πρόσβαση των αλιευτικών σκαφών της Ένωσης στα ύδατα του Ηνωμένου Βασιλείου,
                                       
                                    
                                          β)
                                       
                                       
                                          στην περίπτωση σοβαρής απειλής για τη βιώσιμη εκμετάλλευση, διαχείριση και διατήρηση των θαλάσσιων βιολογικών πόρων,
                                       
                                    
                                          γ)
                                       
                                       
                                          όταν αυτό είναι απαραίτητο για την πρόληψη ή την καταστολή της ΠΛΑ αλιείας,
                                       
                                    
                                          δ)
                                       
                                       
                                          όταν η Επιτροπή το κρίνει σκόπιμο με βάση τα πορίσματά της που απορρέουν από την παρακολούθηση που διεξάγει σύμφωνα με το άρθρο 18δ,
                                       
                                    
                                          ε)
                                       
                                       
                                          όταν το Ηνωμένο Βασίλειο αδικαιολόγητα απορρίπτει, αναστέλλει ή ανακαλεί την άδεια ενωσιακών αλιευτικών σκαφών για τη διεξαγωγή αλιευτικών δραστηριοτήτων στα ύδατα του Ηνωμένου Βασιλείου.
                                       
                                    
                           
                              3.   H Επιτροπή, σε περίπτωση άρνησης, αναστολής ή ανάκλησης της άδειας σύμφωνα με την παράγραφο 2, ενημερώνει αμέσως το Ηνωμένο Βασίλειο.
                           
                        
                        
                           Άρθρο 38στ
                           Απαγόρευση αλιευτικών δραστηριοτήτων
                           
                              1.   Όταν θεωρείται ότι έχουν εξαντληθεί οι αλιευτικές δυνατότητες οι οποίες έχουν παραχωρηθεί στο Ηνωμένο Βασίλειο, η Επιτροπή πάραυτα ενημερώνει σχετικά το Ηνωμένο Βασίλειο και τις αρμόδιες αρχές επιθεώρησης των κρατών μελών. Προκειμένου να διασφαλιστεί η συνέχιση των αλιευτικών δραστηριοτήτων σε μη εξαντλημένες αλιευτικές δυνατότητες, οι οποίες ενδέχεται να επηρεάζουν και τις εξαντλημένες αλιευτικές δυνατότητες, η Επιτροπή ζητεί από το Ηνωμένο Βασίλειο να της κοινοποιήσει τεχνικά μέτρα τα οποία αποτρέπουν τυχόν αρνητικές επιπτώσεις επί των εξαντλημένων αλιευτικών δυνατοτήτων.
                           
                           
                              2.   Από την ημερομηνία ενημέρωσης που αναφέρεται στην παράγραφο 1, οι άδειες αλιείας που έχουν εκδοθεί για αλιευτικά σκάφη τα οποία φέρουν τη σημαία του Ηνωμένου Βασιλείου θεωρείται ότι έχουν ανασταλεί για τις σχετικές αλιευτικές δραστηριότητες και απαγορεύεται στα εν λόγω αλιευτικά σκάφη να επιδίδονται στις εν λόγω αλιευτικές δραστηριότητες.
                           
                           
                              3.   Οι άδειες αλιείας θεωρείται ότι έχουν ανακληθεί όταν η αναστολή των αδειών αλιείας σύμφωνα με την παράγραφο 2 αφορά όλες τις αλιευτικές δραστηριότητες για τις οποίες χορηγήθηκαν οι άδειες αλιείας.
                           
                        
                        
                           Άρθρο 38ζ
                           Υπεραλίευση ποσοστώσεων στα ενωσιακά ύδατα
                           Όταν η Επιτροπή διαπιστώνει ότι το Ηνωμένο Βασίλειο υπερέβη τις ποσοστώσεις που του έχουν κατανεμηθεί για απόθεμα ή ομάδα αποθεμάτων, προβαίνει σε αφαιρέσεις από άλλες ποσοστώσεις που έχουν κατανεμηθεί στο Ηνωμένο Βασίλειο. Η Επιτροπή επιδιώκει να διασφαλίσει ότι το ύψος της μείωσης είναι ανάλογο με τις μειώσεις που επιβάλλονται στα κράτη μέλη σε παρόμοιες περιστάσεις.
                        
                        
                           Άρθρο 38η
                           Έλεγχος και επιβολή της νομοθεσίας
                           
                              1.   Αλιευτικό σκάφος του Ηνωμένου Βασιλείου που διαθέτει άδεια για τη διεξαγωγή αλιευτικών δραστηριοτήτων σε ενωσιακά ύδατα συμμορφώνεται με τους κανόνες ελέγχου που διέπουν τις αλιευτικές δραστηριότητες των ενωσιακών αλιευτικών σκαφών στην αλιευτική ζώνη στην οποία δραστηριοποιείται.
                           
                           
                              2.   Αλιευτικό σκάφος του Ηνωμένου Βασιλείου που διαθέτει άδεια για τη διεξαγωγή αλιευτικών δραστηριοτήτων σε ενωσιακά ύδατα παρέχει στην Επιτροπή ή στον φορέα που αυτή ορίζει και, κατά περίπτωση, στο παράκτιο κράτος μέλος τα δεδομένα που απαιτείται να διαβιβάζουν τα ενωσιακά αλιευτικά σκάφη στο κράτος μέλος σημαίας σύμφωνα με τον κανονισμό ελέγχου.
                           
                           
                              3.   Η Επιτροπή ή ο φορέας που αυτή ορίζει διαβιβάζει στο παράκτιο κράτος μέλος τα δεδομένα που έλαβε σύμφωνα με την παράγραφο 2.
                           
                           
                              4.   Αλιευτικό σκάφος του Ηνωμένου Βασιλείου που διαθέτει άδεια για τη διεξαγωγή αλιευτικών δραστηριοτήτων σε ενωσιακά ύδατα παρέχει, κατόπιν αιτήματος, στην Επιτροπή ή στον φορέα που αυτή ορίζει τις εκθέσεις των παρατηρητών που εκπονούνται στο πλαίσιο τρεχόντων προγραμμάτων παρατηρητών.
                           
                           
                              5.   Το παράκτιο κράτος μέλος καταχωρίζει όλες τις παραβάσεις που διαπράττονται από αλιευτικά σκάφη του Ηνωμένου Βασιλείου, συμπεριλαμβανομένων των σχετικών κυρώσεων, στο εθνικό μητρώο που προβλέπεται στο άρθρο 93 του κανονισμού ελέγχου.».
                           
                        
                     
                  
         
            Άρθρο 2
            Έναρξη ισχύος και εφαρμογή
            
               1.   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               2.   Εφαρμόζεται από την επομένη της ημερομηνίας κατά την οποία το ενωσιακό δίκαιο παύει να ισχύει ως προς το Ηνωμένο Βασίλειο και εντός αυτού δυνάμει των άρθρων 126 και 127 της συμφωνίας αποχώρησης, έως την προγενέστερη από τις ακόλουθες ημερομηνίες:
               
                           α)
                        
                        
                           την 31η Δεκεμβρίου 2021,
                        
                     
                           β)
                        
                        
                           την ημερομηνία κατά την οποία αρχίζει να ισχύει ή εφαρμόζεται προσωρινά συμφωνία μεταξύ της Ένωσης και του Ηνωμένου Βασιλείου που περιέχει διατάξεις σχετικές με την αλιεία.
                        
                     
            
               3.   Ωστόσο, ο παρών κανονισμός δεν εφαρμόζεται εάν η συμφωνία που αναφέρεται στην παράγραφο 2 στοιχείο β) αρχίσει να ισχύει ή εφαρμόζεται προσωρινά έως την ημερομηνία έναρξης ισχύος του παρόντος κανονισμού.
            
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 23 Δεκεμβρίου 2020.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               D. M. SASSOLI
            
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  Θέση του Ευρωπαϊκού Κοινοβουλίου της 18ης Δεκεμβρίου 2020 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 22ας Δεκεμβρίου 2020.
         
            (2)  ΕΕ L 29 της 31.1.2020, σ. 7.
         
            (3)  Σύμβαση των Ηνωμένων Εθνών της 28 Ιουλίου 1994 για το δίκαιο της θάλασσας και συμφωνία σχετικά με την εφαρμογή του μέρους ΧΙ της εν λόγω σύμβασης (ΕΕ L 179 της 23.6.1998, σ. 3).
         
            (4)  Κανονισμός (ΕΕ) 2017/2403 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με τη βιώσιμη διαχείριση των εξωτερικών αλιευτικών στόλων και την κατάργηση του κανονισμού (ΕΚ) αριθ. 1006/2008 του Συμβουλίου (ΕΕ L 347 της 28.12.2017, σ. 81).